KTAMจ่ายปันผลLTF-4กองทุนอสังหาฯ
บลจ.กรุงไทย จ่ายปันผลกองทุนLTF และ 4 กองทุนอสังหาริมทรัพย์ พร้อมส่งกองทุนตราสารหนี้ขาย 6 เดือน จ่าย 3.3% ต่อปี
21 ก.พ. 2555

บลจ.กรุงไทย จ่ายปันผลกองทุนLTF และ 4 กองทุนอสังหาริมทรัพย์ พร้อมส่งกองทุนตราสารหนี้ขาย 6 เดือน จ่าย 3.3% ต่อปี
นายสมชัย  บุญนำศิริ   กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย  (KTAM) เปิดเผยว่า ที่ประชุมคณะกรรมการจัดการลงทุนของบริษัท  มีมติให้จ่ายเงินปันผลกองทุนเปิดกรุงไทยหุ้นระยะยาว  (KTLF)   ซึ่งเป็นผลดำเนินงานในรอบระยะเวลาบัญชี สิ้นสุด  ณ วันที่ 31 ม.ค.2555  ในอัตรา 0.50 บาทต่อหน่วย โดยจะจ่ายเงินปันผลในวันที่  29  ก.พ.2555 
นอกจากนี้ได้จ่ายเงินปันผลอีก  4 กองทุนรวมอสังหาริมทรัพย์ ได้แก่กองทุนรวมอสังหาริมทรัพย์ไทยคอมเมอร์เชียลอินเวสเม้นต์ (TCIF ) จะจ่ายเงินปันผลครั้งที่ 4   จากผลดำเนินงานระหว่างวันที่ 1 ก.ค.-31 ธ.ค.2554    ในอัตราหน่วยลงทุนละ 0.225 บาท  กองทุนรวมสิทธิการเช่าอสังหาริมทรัพย์  ตลาดไท  (TTLPF)  จ่ายเงินปันผลครั้งที่ 5   ในอัตราหน่วยลงทุนละ  0.35 บาท จากผลดำเนินงานระหว่าง วันที่ 1  ต.ค.-31  ธ.ค.2554    กองทุนรวมอสังหาริมทรัพย์และสิทธิการเช่าดุสิตธานี ( DTCPF)  จ่ายเงินปันผลครั้งที่ 2  จากผลดำเนินงานระหว่างวันที่  1  ก.ค.-31  ธ.ค.2554   และกำไรสะสม ในอัตราหน่วยลงทุนละ  0.445 บาท รวมทั้งจ่ายเงินปันผลของกองทุนรวมอสังหาริมทรัพย์ไทยรีเทลอินเวสเม้นต์ ( TRIF )  ในครั้งที่ 1  จากผลดำเนินงานระหว่างวันที่ 30  มิ.ย.-31  ธ.ค.2554  ในอัตราหน่วยลงทุนละ 0.33 บาท 
ทั้ง 4 กองทุนกำหนดจ่ายเงินปันผลในวันที่ 15 มี.ค.2555  และกำหนดวันปิดสมุดทะเบียนพักการโอนหน่วยลงทุน  เพื่อสิทธิรับเงินปันผล ในวันที่ 29  ก.พ.2555    
นายสมชัย กล่าวว่า บริษัทยังเปิดจำหน่ายกองทุนเปิดกรุงไทยธนทรัพย์ บี 28 ( KTSUPB28 )  เสนอขาย 22 – 28  ก.พ.2555  อายุโครงการ 6 เดือน  มูลค่า 3,000 ล้านบาท  ลงทุนในตราสารหนี้ในประเทศและลงทุนในตราสารต่างประเทศ  โดยเงินลงทุนในต่างประเทศจะป้องกันความเสี่ยงจากอัตราแลกเปลี่ยนทั้งจำนวน ผู้ลงทุนจะได้รับผลตอบแทนประมาณ  3.30% ต่อปี